CELEX: 62015CN0304
Language: et
Date: 2015-06-19 00:00:00
Title: Kohtuasi C-304/15: 19. juunil 2015 esitatud hagi – Euroopa Komisjon versus Suurbritannia ja Põhja-Iiri Ühendkuningriik

14.9.2015   
            
            
               ET
            
            
               Euroopa Liidu Teataja
            
            
               C 302/18
            
         19. juunil 2015 esitatud hagi – Euroopa Komisjon versus Suurbritannia ja Põhja-Iiri Ühendkuningriik
   (Kohtuasi C-304/15)
   (2015/C 302/23)
   Kohtumenetluse keel: inglise
   
      Pooled
   
   
      Hageja: Euroopa Komisjon (esindajad: K. Mifsud-Bonnici, S. Petrova)
   
      Kostja: Suurbritannia ja Põhja-Iiri Ühendkuningriik
   
      Hageja nõuded
   
   
               —
            
            
               tuvastada, et kuna Suurbritannia ja Põhja-Iiri Ühendkuningriik ei ole kohaldanud nõuetekohaselt Euroopa Parlamendi ja nõukogu 23. oktoobri 2001. aasta direktiivi 2001/80/EÜ teatavate suurtest põletusseadmetest õhku eralduvate saasteainete piiramise kohta (1) seoses Walesis asuva Aberthaw elektrijaamaga, siis on see liikmesriik rikkunud nimetatud direktiivi artikli 4 lõikest 3 koostoimes VI lisa A osaga tulenevaid kohustusi;
            
         
               —
            
            
               mõista kohtukulud välja Suurbritannia ja Põhja-Iiri Ühendkuningriigilt.
            
         
      Väited ja peamised argumendid
   
   Komisjon leiab, et Ühendkuningriik ei ole kohaldanud nõuetekohaselt direktiivi 2001/80/EÜ teatavate suurtest põletusseadmetest õhku eralduvate saasteainete piiramise kohta artikli 4 lõiget 3 koostoimes VI lisa A osaga seoses Aberthaw elektrijaamaga. Aberthaw elektrijaam, mis on kivisöeelektrijaam nimisoojusvõimsusega 4  090 MWth ja kuulub seega üle 500 MWth võimsusega seadmete kategooriasse, ületab vastavalt direktiivi artikli 4 lõikele 3 koostoimes artikli 14 lõike 1 punktiga a ja VI lisa A osaga lämmastikoksiidide (NOx) heitkoguste piirnormi. Kohaldatavate õigusnormide kohaselt peab Ühendkuningriik tagama, et niisuguse võimsusega elektrijaam ei ületa alates 1. jaanuarist 2008 NOx piirnormi 500 mg/Nm3, vähendades alates 1. jaanuarist 2016 piirnormi tasemeni 200 mg/Nm3. Hetkel on aga elektrijaama loas kehtestatud NOx heitkoguste piirnorm 1  050 mg/Nm3.
   
      (1)  ELT L 309, lk 1.